Anno Domini millesimo ducentesimo quinquagesimo quarto statuta sunt haec apud Cistercium tempore Capituli generalis.  1  Pro reverentia beati Roberti domus Cistercii et Ordinis primi institutoris, ordinat Capitulum generale ut in litania in singulis ipsius Ordinis domibus post beatum Bernardum nominetur, et in Laudibus et in Vesperis Beatae Mariae Virginis privatim de eo commemorationem faciant universi ; in Laudibus antiphona *Collaudabunt multi* ; in Vesperis antiphona *Iste cognovit* ; versus *Iustus germinabit* ; collecta *Intercessio*, etc.  2  Item ut Ordo noster assidue luce divinae sapientiae resplendeat, sicut vitae rutilat sanctitate, et ibi laxentur retia in capturam ubi abundat piscium multitudo, mandatum domini Papae directum Capitulo generali, quod apud Sanctum Bernardum Parisius novitii recipiantur et ibidem secundum formam Ordinis profiteantur, approbat et gratum habet hoc ipsum Capitulum generale.  3  Statuit et ordinat Capitulum generale ut omnium solemnitatum quae in Ordine habent vigilias, si contigerit eas secunda feria evenire, praecedenti sabbato in cibo quadragesimali ieiunium celebretur, cum hoc ipsum Summus Pontifex duxerit statuendum ; missa vero et totum officium fiet sicut fieri consuevit.  4  Cum pro vitandis animarum periculis et scandalis restringendae sint personarum Ordinis ad domos alias emissarum evagationes, et ad aures Capituli generalis super huiusmodi graves querelae pervenerint, statuitur ut si tales a debito itinere per unam dietam diverterint pro fugitivis habeantur, abbates vero, qui tales mittunt eis terminum rationabilem non nimis extensum praefigant, si vero dictos emissos per infirmitatem manifestam, vel alias causas certas et iustas contigerit retardari, abbas in cuius domo vel terra talia impedimenta occurrerint, abbati ad quem mittuntur suas inde litteras dirigat testimoniales, nec non et alias de conductu ; tales vero si forte per civitatem Parisiensem transierint, nisi una nocte ibidem pernoctare non praesumant.  5  De forma professionis fratrum capellanorum, clericorum et conversorum monialium nostri Ordinis, sic determinat Capitulum generale ut videlicet anno novitiatus expleto in Capitulum ipsarum monialium venientes prostrati misericordiam petant, et deinde eisdem breviter exposita Ordinis asperitate perseverantiam promittentes, proprietati ibidem renuntient more Ordinis consueto, deinde libro regulae super genua abbatissae sedentis apposito, flexis genibus et manibus supra dictum librum dicant : Promitto vobis obedientiam de bono usque ad mortem ; abbatissa vero respondeat : Det tibi Deus vitam aeternam ; conventus vero respondeat : Amen. Quibus peractis, osculato libro, recedant.  6  Cum dominus Cistercii commississet abbati de Sora visitationem filiae suae de Herivado secundum formam Ordinis in plenaria potestate, ipse assumpto filio suo abbate de Asylo, certa die assignata ad visitationem faciendam, ambo pariter ad Capitulum venientes et visitationem incipientes in prima cessione statim praecipitanter nulla causa peremptoria probata contra abbatem loci, nulla copia sibi data deliberationis et defensionis, nulloque servato iuris ordine contra nostri Ordinis instituta, sicut nobis per litteras eorumdem patentes, et duos monachos unum de Cistercio et alium de dicta domo constitit evidenter, in abbatem dictae domus depositionis sententiam fulminarunt, quam sententiam dictus dominus abbas Cistercii et Capitulum generale denuntiant esse nullam ; unde cum sit ab Ordine constitutum ut si quis abbas alium iniuste deposuerit recipiat talionem, dicti abbates de Sora et de Asylo deponuntur in instanti. Abbas de Esrom hoc eis denuntiet ; ista vero sententia, ut a simili praecipitatione in posterum caveatur, in omnibus domibus Ordinis habeatur.  7  Omnes orationes pro domino Papa, pro cardinalibus, pro statu Ecclesiae, pro domino rege Franciae, pro fratribus suis, pro uxoribus et liberis eorumdem, pro bono statu totius terrae ipsorum, anno praeterito statutae, ab omnibus integraliter observentur ; collectam tamen *Adesto Domine*, etc. quae in horis B. Mariae dici solet, privatim nemo dicere teneatur ; loco etiam ipsius missae *Salus populi*, quae sexta feria dici consuevit dicatur missa de sancta Cruce et collecta *Ineffabilem*, ad ipsam missam loco competenti. Dicantur etiam nihilominus pro domino rege et regina Franciae et fratribus ipsius et Isabella sorore sua et liberis eorum una missa de Spiritu Sancto, et alia de Beata Virgine, et tertia de sancta Cruce a singulis sacerdotibus per Ordinem universum.  8  Item [petitio] Pragensis episcopi de anniversario suo faciendo post eius obitum per Ordinem universum, exauditur secundum quod abbas Morimundi petivit, videlicet quod post eius obitum pro quo fit anniversarium associetur.  9  Inspectio abbatiae de Bisso in Polonia quae iam commissa fuerat de Andrea et Copuinitia abbatibus iterato eisdem committitur in plenaria Ordinis potestate qui ad locum, etc., et sit filia de Sylio, et quid inde, etc.  10  Abbates de Sancta Maria in Strata et de Cliento quibus commissa fuit inspectio abbatiarum Ordinis sancti Benedicti, scilicet de Sancta Maria in Monte, archiepiscopatus Ravennensis, de Sancta Maria in plano Esine et Sancti Angeli Camerinensis dioecesis, quae Ordini nostro incorporari volebant, qui super hoc renuntiaverunt Capitulo generali quod de duabus desperant, de tertia vero confidunt quod negotium perduci valeat ad effectum, iterum in negotio praedicto procedant auctoritate Capituli generalis, et quid inde, etc. Abbas Fontis vivi hoc eis denuntiet.  11  Inspectio loci ad quem petunt transferri abbates et conventus sanctae Mariae in Strata Bononiensis abbatiam suam, de Fontevivo et de Brondolo abbatibus committitur in plenaria Ordinis potestate qui ad locum, etc., et quid inde, etc.  12  Inspectio abbatiae monialium de Rintal quam petit transferri comes de Friborch, de Paris et de Sancto Urbano abbatibus iterato committitur in plenaria Ordinis potestate qui ad locum, etc., et si sine magno proximarum domorum gravamine id fieri posse perspexerint dictam abbatiam transferri faciant et conventum illuc introducant, et quid inde, etc.  13  Querela abbatis de Rivo Sanctae Mariae contra abbatem de Walquerede, de Campo, de Asmelenebogue abbatibus committitur in plenaria Ordinis potestate pace etc., et quid inde, etc.  14  Querela abbatis de Sancto Leonardo de Calmis contra abbatem de Bonavalle in Pictavia committitur de Gratia Dei, de Morolia et de Ré abbatibus in plenaria Ordinis potestate paée, etc., et quid inde, etc.  15  Querela nobilis viri Ioannis comitis Burgundiae et domini Salinensis contra abbatem de Salteria, de Vaulereia, de Bossoleia et de Strafort abbatibus committitur in plenaria Ordinis potestate pace, etc., et quid inde etc. Et cum Ordo velit quantumcumque secundum Deum potest esse dicto favorabilis et devotus, scribatur ei quod ultra mare trahi non possunt abbates de Anglia in causam propter indulgentiam domni Papae in contrarium sibi factam.  16  Querela abbatis de Alta Christa contra abbatem de Tela, de Roseriis, de Bonomonte et de Alpibus abbatibus committitur in plenaria Ordinis potestate et quid inde, etc.  17  Querela abbatis de Orseria contra abbatem et conventum de Melone, de Superaddo, de Meira et de Monte fero abbatibus committitur in plenaria Ordinis potestate pace, etc., et quid inde, etc.  18  Querela abbatis de *Pipuella* contra abbatem de Wardona, de Quinquestade, de Combremare et de Loco Sanctae Mariae in Oilande abbatibus committitur in plenaria Ordinis potestate et quid inde, etc.  19  Querela abbatis de Stanleya in Vailceyria contra abbatem Belliloci regis, de Waureleya, de Strafort et de Waldona abbatibus committitur in plenaria Ordinis potestate pace, etc., et quid inde, etc.  20  Querela abbatis Fontisfrigidi contra abbatem Villaelongae, de Galertio, de Vallemagna et de Borbona abbatibus committitur in plenaria Ordinis potestate pace etc., et quid inde, etc.  21  Querela abbatis de Esron contra abbatem de Dobran, de Herinado et de Rinvalde et de Novocampo abbatibus iterato committitur in plenaria Ordinis potestate pace, etc. Et ipsis praecipitur a Capitulo generali quod cum dicta causa iam propter nimiam protractionem factam, sit tediosa, infra sequens Capitulum eamdem causam studeant terminare ; si vero consilio iuris peritorum indiguerint, in communibus expensis partium sibi consilium quaerant et dictam causam infra praedictum tempus terminent omni occasione remota, et quid inde, etc.  22  Querela monialium de Monceyo contra abbatissam et conventum de Remorento, Aurelianensis dioecesis, de Oliveto, de Fontanis in Turonia et de Pietate Dei abbatibus committitur in plenaria Ordinis potestate pace, etc., et quid inde, etc.  23  Querela abbatis de Vacellis contra abbatem de Dunis, de Claromarisco, de Laude et de Capella abbatibus committitur in plenaria Ordinis potestate pace, etc., et quid inde, etc.  24  Cum inter abbatem Mansiadae ex una parte et abbatem Salvatuae ex altera, causa fuerit coram iudicibus a Capitulo generali delegatis ventilata super filiatione monialium de Nonenca et ipsi in eadem sententiam diffinitivam protulerunt, de qua querela ad dictum Capitulum generale est ex utraque parte delata, praecipit Capitulum generale quod anno sequenti cum omnibus actis, instrumentis, rationibus et sententia, utraque pars praedicta ad Capitulum generale veniat sufficienter instructa, ab ipso Capitulo generali quod iustum fuerit auditura ; interim vero ab utraque parte dictae sententiae pareatur.  25  Negotium de abbate Fullensi de quo multa gravia proposita sunt in Capitulo generali, committitur patri abbati in plenaria Ordinis potestate ut inde faciat quod secundum Deum et Ordinem viderit expedire, et quid inde, etc.  26  De monacho Floridi campi quondam abbate Sancti Bernardi qui dicitur procurasse quod insidiae ponerentur abbati Clari campi ad Capitulum venienti, et rebus suis spoliaretur, de Scala Dei et de Hierusalem abbatibus committitur in plenaria Ordinis potestate ut dictum monachum et complices suos taliter punire, compescere et refrenare studeant per censuras Ordinis quod ceteri metum habeant talia praesumenti, et quid inde, etc.  27  Scribatur patri reverendo domino Legato Allemaniae et comiti Guerrensi per litteras excusatorias quod de incorporandis Ordini monialibus, pro quibus scripserunt Capitulo generali, ipsum Capitulum generale suam exaudire petitionem non potest, maxime cum a Sede Apostolica Ordini sit indultum, ne ad incorporationem alicuius abbatiae monialium teneamur.  28  Cum nobilis vir dominus Iacobus marchio de Carreto petat quod abbatia monialium Sancti Stephani de Millesimo cuius fundator existit, fiat abbatia monachorum, Sancti Andreae et Ripaltae abbatibus committitur in plenaria Ordinis potestate qui ad locum, etc. Abbas de Stapharda hoc eis denuntiet.  29  Cum illustris rex Castellae petierit a Capitulo generali ut duae filiae Calatraviae remotis magistris subderentur et adunarentur in temporalibus domui Calatraviae, attendens Capitulum generale quod, prout dicitur, sine praeiudicio iuris alieni hoc ad praesens non potuit consummari, committitur de Buxeto et de Valle bona abbatibus ut ad loca personaliter accedentes diligenter inquirant si praedictae duae filiae domus Calatraviae et illi quorum interest in hoc voluerint consentire, et quid inde, etc. Abbas Bonae vallis in Hispania hoc eis denuntiet.  30  Committitur de Alpibus et de Bonomonte abbatibus quod efficaciter laborent quod duae abbatiae monialium filiae Bonimontis quae sunt pauperrimae redigantur in unam, requisito nihilominus et obtento concensu episcopi dioecesani et eorum qui eadem monasteria fundaverunt, et quid inde, etc.  31  Petitio abbatis de Castellariis de facienda commemoratione beati Mavuntii et beatae Radegundis in domo sua in conventu, exauditur.  32  Petitio abbatis Sancti Georgii de faciendo in domo sua festo eiusdem sancti cum una missa et XII lectionibus, exauditur.  33  Petitio abbatis de Ursaria de festo sanctae Euphemiae, cuius corpus venerandum in cathedrali ecclesia habetur, in domo sua faciendo cum una missa et XII lectionibus, exauditur.  34  Petitio abbatis de Sancto Galgano de faciendo festo eiusdem sancti in domo sua cum una missa et XII lectionibus, exauditur.  35  Petitio nobilis dominae comitissae Flandriae, amicae Ordinis spiritualis, de conversis Ordinis assumendis de abbatiis terrae suae committitur abbati Claraevallis ita quod ipse auctoritate Capituli generalis eidem assignet religiosos et honestos quos viderit expedire, et quibus tamen nihil committatur contra Ordinis honestatem.  36  Petitio nobilis viri G. Dapfini Viennensis et comitis Albionensis de uno converso de domo Bonae vallis secum pro eleemosynario assumendo, exauditur.  37  Petitio abbatis Sancti Pantaleonis de festo eiusdem sancti faciendo in domo sua cum una missa et XII lectionibus, exauditur.  38  Petitio abbatis Clari campi in Frisia de faciendo festo sancti Bonifacii, dictae terrae apostoli, in domo sua cum una missa et XII lectionibus, exauditur.  39  Abbas de Choro Benedicti qui iam pluribus annis non venit ad Capitulum generale et venire debuit, poenam peragat in Usibus constitutam, videlicet quod stallum abbatis non intret et omni sexta feria sit in pane et aqua donec Cistercio se praesentet, et sequenti anno veniat ad Capitulum omni occasione remota. Abbas Ieripontis hoc ei denuntiet. Similem poenam sustineant abbates de Apulia, de Silicia, de Calabria et de Terra laboris qui hoc anno non venerunt ad Capitulum generale et nihilominus sequenti anno veniant omni occasione remota. Abbates de Sancto Galgano et de Sancto Pantaleone hoc eis denuntient.  40  Abbates de Luquena et de Obra qui simili modo non venerunt similem poenam sustineant. Abbas de Linda hoc eis denuntiet.  41  Capitulum generale petitioni praepositi et priorissae de Novo Claustro per abbatem de Welegrath oblate annuens, concedit eis plenariam participationem omnium bonorum, quae fiunt in Ordine. 